钦定古今图书集成/明伦汇编/官常典/第795卷 > 张翰
## 钦定古今图书集成/明伦汇编/官常典/第795卷 > 张翰

按《金史》本传：“翰字林卿，忻州秀容人。大定二十八年
进士，调隰州军事判官。有诬昆弟三人为劫者，翰微
行廉得其状，白于州，释之。历东胜、义丰、会川令，补尚
书省令史，除户部主事，迁监察御史。丁母忧，服阕，调
山东路盐使。丁父忧，起复尚书省都事、户部员外郎。
大安间，平章政事独吉思忠参知政事承裕行省，翰”
充左右司郎中，论议不相叶，处置乖方，翰屡争之，不
见省，承裕就逮，卫绍王知翰尝有言，召见抚慰之。改
知登闻鼓院，兼前职，迁侍御史。贞祐初，为翰林直学
士，充元帅府经历官。中都戒严，调度方殷，改户部侍
郎。宣宗迁汴，翰规措扈从粮草。至真定，上书言五事：
“一曰强本，谓当裒兵徒，徙豪民以实南京。二曰足用，
谓当按蔡、汴旧渠以通漕运。三曰防乱，谓当就集义
军，假之官印，使相通摄，以安反侧。四曰省事，谓县邑
不能自立者，宜稍并之，既以省官，且易于备盗。五曰
推恩，谓当推恩以示天子所在称幸之意。”上略施行
之。翰雅有治剧才，所至辄办。迁河平军节度使、都水
监提控军马使，俄改户部尚书。是时，初至南京，庶事
草略，翰经度区处，皆有条理。是岁卒，谥“达义。”